ปั๊มเบี้ยชีวิต 7เดือนแรก ติดลบ3.7%
ธุรกิจประกันชีวิตช่วง 7 เดือนแรก สร้างเบี้ยใหม่ได้ 9.2 หมื่นล้าน วูบ 3.7% แต่ยอดขายรวมยังดีเติบโต 5.7%
7 ก.ย. 2559

ธุรกิจประกันชีวิตช่วง 7 เดือนแรก สร้างเบี้ยใหม่ได้ 9.2 หมื่นล้าน วูบ 3.7% แต่ยอดขายรวมยังดีเติบโต 5.7%
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า ในช่วง 7 เดือนแรกของปีนี้ (ม.ค.-ก.ค.) ธุรกิจประกันชีวิตสามารถทำเบี้ยรับรายใหม่ได้ 92,473 ล้านบาท ติดลบ 3.7% และเบี้ยรับปีต่อไปทำได้ 229,370 ล้านบาท เพิ่มขึ้น 10% โดยมีเบี้ยรับรวม 321,843 ล้านบาท เพิ่มขึ้น 5.7% เมื่อเทียบกับช่วงเดียวกันของปีก่อน และมีอัตราความคงอยู่ของกรมธรรม์อยู่ที่ 83% ซึ่งถือว่าอยู่ในระดับที่ค่อนข้างดี แสดงถึงผู้เอาประกันชีวิตให้ความสำคัญต่อการประกันชีวิตอย่างต่อเนื่อง
ทั้งนี้ บริษัทประกันชีวิตที่มีเบี้ยรับรายใหม่สูงสุดหรือมีการขยายงานสูงสุด 5 อันดับแรก คือ อันดับที่ 1 เมืองไทยประกันชีวิต 20,276.01 ล้านบาท มีส่วนแบ่งการตลาด 21.9% อันดับที่ 2 เอไอเอ 13,545 ล้านบาท มีส่วนแบ่งการตลาด 14.6% อันดับที่ 3 ไทยประกันชีวิต 12,462 ล้านบาท มีส่วนแบ่งการตลาด 13.4% อันดับที่ 4 กรุงไทย-แอกซ่า ประกันชีวิต 9,139 ล้านบาท มีส่วนแบ่งการตลาด 9.8% และอันดับที่ 5 ไทยพาณิชย์ประกันชีวิต 8,341 ล้านบาท มีส่วนแบ่งการตลาด 9%
สำหรับบริษัทประกันชีวิตที่มีเบี้ยประกันชีวิตรับรวมสูงสุดหรือมีขยายงานสูงสุด 5 อันดับแรก คือ อันดับที่ 1 เอไอเอ 64,849 ล้านบาท มีส่วนแบ่งการตลาด 20.1% อันดับที่ 2 เมืองไทยประกันชีวิต 57,800 ล้านบาท มีส่วนแบ่งการตลาด 17.9% อันดับที่ 3 ไทยประกันชีวิต 44,053 ล้านบาท มีส่วนแบ่งการตลาด 13.7% อันดับที่ 4 ไทยพาณิชย์ประกันชีวิต 33,547 ล้านบาท มีส่วนแบ่งการตลาด 10.4% และอันดับที่ 5 กรุงไทย-แอกซ่า ประกันชีวิต 32,312 ล้านบาท มีส่วนแบ่งการตลาด 10%